LH ตั้งเป้าปี 60 รายได้ 3.41 หมื่นลบ. เตรียมเปิด 12 โครงการใหม่ 1.49 หมื่นลบ.
LH ตั้งเป้าปี 60 รายได้ 3.41 หมื่นลบ. เตรียมเปิด 12 โครงการใหม่ มูลค่า 1.49 หมื่นลบ.
17 ม.ค. 2560

บริษัท แลนด์ แอนด์ เฮ้าส์ จำกัด (มหาชน) หรือ LH เปิดแผนงานปี 60 ตั้งเป้ายอดรับรู้รายได้จากธุรกิจการพัฒนาโครงการที่อยู่อาศัยเพื่อขาย 3.1 หมื่นล้านบาท และรายได้ค่าเช่าอสังหาริมทรัพย์อีก 3.15 พันล้านบาท จากโรงแรม 4 แห่งในกทม.และอพาร์ตเมนท์ 4 แห่งในสหรัฐ ขณะที่คาดว่าปีนี้จะมียอดขาย 2.6 หมื่นล้านบาท โดยเตรียมเปิดตัวโครงการใหม่ 12 โครงการ มูลค่าโครงการรวมประมาณ 1.49 หมื่นล้านบาท
สำหรับปีนี้บริษัทเตรียมงบลงทุนราว 1.1 หมื่นล้านบาท แบ่งเป็นใช้เพื่อซื้อที่ดินราว 7 พันล้านบาท และงบลงทุนด้านอสังหาริมทรัพย์เพื่อการให้เช่าอีก 4 พันล้านบาท ขณะที่บริษัทมีแผนระดมทุนด้วยการออกหุ้นกู้จำนวนไม่ต่ำกว่า 1 หมื่นล้านบาท และอยู่ระหว่างดำเนินการขายโรงแรมแกรนด์ เซ็นเตอร์พอยท์ ราชดำริ เข้ากองทรัสต์เพื่อการลงทุนในอสังหาริมทรัพย์ (REIT) ให้แล้วเสร็จภายในครึ่งปีแรก ทั้งนี้ บริษัทคาดว่า ณ สิ้นปี 60 บริษัทจะมีอัตราส่วนหนี้สินต่อทุน (D/E) อยู่ที่ระดับไม่เกิน 0.8 เท่า
                